tartuNLP/wikipedia-smugri-20251201 huggingface dataset:
Alejandro Silva

Alejandro Silva on chileläinen rock-kitaristi. Yleensä hänen musiikkinsa on instrumentaalista ilman laulua. 
Silva aloitti kitaransoiton ollessaan 14-vuotias. Hän on soittanut muun muassa Marty Friedmanin, Joe Satrianin, Steve Vain ja Billy Sheehanin kanssa.
Hän on myös kitaransoitonopettaja ja ääniteknikko.
Kylpyankka

Kylpyankka tai kumiankka on uivan ankan muotoinen kelluva leikkikalu. Nykyään kylpyankat valmistetaan yleensä muovista, aiemmin myös kumista. Kylpyankkoja käytetään verrattomasti yleisimmin kylpiessä mutta myös koirien ja pikkulasten leikkikaluina. Vaikka kylpyankkoja valmistetaan kaiken kokoisia ja -värisiä, on tavallisin mielikuva kylpyankasta pieni ja keltainen, oranssinokkainen ankka.
Kylpyankka saattaa puristettaessa päästää vinkuvan tai vaakkuvan äänen. Joskus ankassa on reikä, jotta sitä voitaisiin käyttää veden ruiskuttamiseen. Kylpyankat ovat myös pienen harrastajajoukon keräilykohde. "Guinness World Records" mainitsee maailman suurimman kumiankkakokoelman käsittävän 2 583 yksilöä (vuonna 2007).
Kylpyankan historia on hämärän peitossa, mutta sen syntyvaiheet ovat epäilemättä vahvasti kytköksissä kumiteollisuuden alkuun sekä kumisten ja vinkuvien lelujen kehitykseen 1800-luvun loppupuolella.
Vuonna 2001 "The Sun" -lehti uutisoi, että jopa kuningatar Elisabet II käyttää kylpyankkaa kylpyhuoneessaan Buckinghamin palatsissa. Ankan huomasi kylpyhuonetta maalannut työmies, jonka mukaan sen päässä oli pieni puhallettava kruunu.
Kiinasta Seattleen matkalla olleesta rahtialuksesta joutui vuonna 1992 myrskyn aiheuttamassa onnettomuudessa Tyyneen valtamereen 29 000 Friendly Floatees -merkkistä kylpylelua, joukossa muun muassa kilpikonnia, ankkoja, majavia ja sammakoita. Tuulet ja merivirrat kuljettivat niistä tuhansia Alaskaan, mutta osa kulkeutui Beringinsalmen lävitse. Lelut oli suunniteltu kestämään taaperoikäisten kylpyleikkejä, ja osa niistä selvisikin jäiden läpi Atlantille. Niiden kulkureitit ja -nopeudet ovat antaneet tutkijoille lisätietoa merivirroista.
Kylpyankoilla on järjestetty myös kilpailuja, usein hyväntekeväisyystarkoituksessa. Kylpyankkakisassa osanottajat ostavat ankkoja, jotka merkitään ja lasketaan esimerkiksi jokeen. Ensimmäinen maaliviivan ylittänyt ankka voittaa. Esimerkiksi Turun päivänä vuonna 2013 Turussa laskettiin veteen 5 000 ankkaa, joiden tuotto lahjoitettiin Itämeren suojeluun.
St. Jakob-Park

St. Jakob-Park on Baselissa, Sveitsissä sijaitseva jalkapallostadion. Stadionin pääasiallinen käyttäjä on FC Basel 1893. Stadion on valmistunut vuonnna 2001 ja sen kokonaiskatsojakapasiteetti on 38 512 katsojaa, joista istumapaikkoja on 36 512. Stadionin rakennuskustannukset olivat 250 miljoonaa euroa. Stadionin pinta on lämmitettävä luonnonnurmi. Kentän koko on 105 x 68 metriä.
Stadionin kapasiteettia nostettiin vuoden 2008 jalkapallon Euroopan-mestaruuskilpailujen varten. 
Stadion jakautuu neljään lohkoon A, B, C ja D. St. Jakob-Park on melko uusi stadion: rakennustyöt aloitettiin 13. joulukuuta 1998. Ensimmäinen peli päästiin pelaamaan jo 15. maaliskuuta 2001. "Genossenschaft S.J.P" omistaa stadionin virallisesti, mutta sitä johtaa pääasiassa "Basel United". Stadionin rakentaminen maksoi 220 miljoonaa ja siellä on 32 kauppaa, kaksi ravintolaa nimeltään "Restaurant UNO" ja "Hattrick sports bar". Lisäksi stadionilla on pysäköintitilaa 680 autolle kahdessa kerroksessa. Stadionille voi päästä monella kulkuneuvolla kuten bussilla, raitiovaunulla ja junalla (stadionilla on rautatieasema). 
UEFA palkitsi stadionin neljällä tähdellä, mikä on hyvä saavutus tämänkokoiselle stadionille.
Vuoden 2008 jalkapallon Euroopan-mestaruuskisoissa stadionilla pelattiin viisi ottelua: avajaisottelu, yksi lohko-ottelu, kaksi puolivälieräottelua ja yksi välieräottelu.
Stadionin laajentaminen aloitettiin vuonna 2005, ja työ päättyi 2008.
Stadionilla pelattiin yhteensä viisi vuoden 2025 naisten Euroopan-mestaruuskilpailujen ottelua. Ne olivat kolme lohko-ottelua, yksi puolivälierä ja loppuottelu.
Fiat Sedici

Fiat Sedici on Fiatin vuosina 2005–2014 valmistama crossover-tyyppinen automalli, joka oli käytännössä uudelleennimetty Suzuki SX4. Autoa myös valmistettiin Suzukin tehtaalla Unkarissa. Sana "sedici" on italiaa ja tarkoittaa numeroa 16, joka taas on johdettu auton nelivetoisuudesta (4 × 4 = 16). Mallin seuraajaksi tuli Fiat 500X.
Sedici esiteltiin Bolognan autonäyttelyssä joulukuussa 2005. Auton ulkomuodot on suunnitellut Giorgetto Giugiaro. Moottorivaihtoehtoina olivat aluksi 1,6-litrainen (107 hv) bensiinimoottori muuttuvalla venttiilien ajoituksella sekä Fiatin 1,9-litrainen (120 hv) Multijet-dieselmoottori. Bensiinimoottorin yhteydessä oli viisivaihteinen manuaalivaihteisto, dieselmoottorissa puolestaan kuusivaihteinen.
Vuonna 2008 Sedici tuli saataville myös etuvetoisena versiona. Etuvetoinen malliversio oli saatavana sekä bensiini- että dieselmoottorilla varustettuna.
Vuonna 2009 uudistettiin muun muassa auton keulailmettä, värivaihtoehtoja, verhoilukankaita ja mittaristoa. Takana rumpujarrut korvattiin levyjarruilla. Moottorit olivat uudet ja täyttivät Euro 5 -päästönormit. Uudessa 1,6-litraisessa bensiinimoottorissa oli tehoa 120 hevosvoimaa. Aiemman dieselmoottorin korvasi uusi 2,0-litrainen (135 hv) Multijet. Joillain markkinoilla etuvetoiseen bensiinimalliin tuli saataville neljäportainen automaattivaihteisto.
Alun perin tarkoituksena oli tuoda auto markkinoille myös ylellisempänä versiona nimellä Lancia Pangea, mutta hanke kuitenkin peruuntui.
Itseorganisoituva kartta

Itseorganisoituva kartta () on ohjaamattomaan oppimiseen perustuva neuroverkkomalli. Sen on kehittänyt akateemikko Teuvo Kohonen. Hän julkaisi menetelmän 1980-luvulla. Se on Kohosen kansainvälisesti tunnetuin työ ja yksi Suomen tieteen kansainvälisesti siteeratuimmista yksittäisistä tuloksista. Itseorganisoituvan kartan teoriasta ja sovelluksista on kirjoitettu yli 7 000 tieteellistä artikkelia. Mallista on käytetty myös nimeä "Kohonen map" tai "Kohonen network".
Itseorganisoituvassa kartassa tilastolliset yhteydet moniulotteisen datajoukon alkioiden välillä muunnetaan yksinkertaisiksi geometrisiksi suhteiksi, jotka voidaan näyttää esimerkiksi kaksiulotteisena karttana. Moniulotteinen tieto siis pakataan tavalla, jossa tärkeimmät topologiset ja metriset suhteet alkioiden välillä säilyvät, ja lopputuloksena syntyvä kartta voi tarjota jonkinlaisen abstraktion tietosisältöön.
Itseorganisoituvan kartan sovelluksia ovat muun muassa puheen- ja hahmontunnistus, visualisointi, tietoliikennetekniikka ja semanttinen web.
Algoritmi.
Itseorganisoituvan kartan toiminta perustuu ajatukseen, että joukko keinotekoisia neuroneita mukautuu oppimisprosessin aikana esittämään syötteenä annetun datajoukon keskeisiä tilastollisia ominaisuuksia. Keinotekoiset neuronit ovat matemaattisesti todettuna numeerisia mallivektoreita. Sekä datajoukon syötevektoreiden ja mallivektoreiden alkioiden määrä on sama. Syötevektorissa voi olla mitä tahansa numeerisessa muodossa esitettävää dataa kuten ihmisiä koskevien lääketieteellisten mittauksien tuloksia, yritysten tilinpäätöstietoja tai valtioiden tilaa kuvaavien muuttujien arvoja. 
Itseorganisoituvaa karttaa päivitetään seuraavalla tavalla:
Similarity matching (vektorien yhteensovitus):
formula_1,
missä formula_2 on verkon vastaanottama moniulotteinen datavektori ja formula_3 on keinotekoinen neuroni eli painovektori. Aika ilmaistaan muuttujalla formula_4.
Päivityssääntö:
formula_5,
formula_6, muulloin.
Parametri formula_7 on ”unohdustermi”, jonka suuruudesta riippuu, kuinka paljon jää päivityksessä vanhasta neuronin arvosta jäljelle. Se myös kontrolloi verkon stabiilisuutta. formula_8 on topologinen naapurusto eli joukko neuroneita, jotka ovat verkossa lähinnä minimioperaation toteuttavaa neuronia.
Kartan päivityssääntö tarkoittaa sitä, että datavektoria formula_9 lähimpiä neuroneita formula_10 siirretään sitä kohti. Näin ollen neuronit virittyvät hiljalleen data-avaruuteen.
Itseorganisoituvan kartan laajennukset ja muunnelmat.
Itseorganisoituvasta kartasta on kehitetty suuri joukko laajennuksia ja muunnelmia. Seuraavassa on lueteltu muutama esimerkki.
Itseorganisoituvan kartan yksi laajennus on niin sanottu operaattorikartta. Tässä kartassa neuronina voi olla esimerkiksi aliavaruuden kanta.
WEBSOM-niminen menetelmä on kehitetty karttojen tekemiseen tekstitiedosta.
Tieteellinen yhteisö.
Workshop Self-Organizing Maps on konferenssisarja, joka keskittyy itseorganisoituvan kartan teoriaan ja sovelluksiin. Se on järjestetty vuodesta 1997 eri puolilla maailmaa.
Pokémon Pinball

Pokémon Pinball on Pokémon-aiheinen flipperipeli. Se ilmestyi vuonna 2000 Game Boy Colorille (myöhemmin myös Advancelle). Pelin ideana on kerätä normaalin flipperin tavoin mahdollisimman paljon pisteitä ampumalla pelikuulaa tiettyihin maaleihin kentällä. Pisteiden lisäksi pelissä pystyy keräämään uusia pokémoneja sekä kehittämään niitä seuraaville kehitysasteille. Pelissä ei siis varsinaista juonta ole vaan tarkoituksena on napata kaikki 151 Pokemonia. Peli tallentuu yksittäisten pelien välissä joten Pokedex on mahdollista täyttää ajan kanssa.
Pelin alussa pelaaja voi valita kahdesta eri kentästä; punaisesta tai sinisestä vaikeustason ja pokémonien tarjonnan mukaan. Peliin on asennettu 90-luvun Pokémon-peleistä (Red/Blue) tutut kaupungit, joissa kouluttaja vierailee pokémoneja pyydystellen. Kaupunkien ideana on, että tiettyjä pokémoneja saattaa pelissä kaapata vain tietyiltä alueilta ja kouluttajan tulee valita siis, missä päin maailmaa liikkuu.
Teeman korostamiseksi pelissä käytettävä kuula on korvattu Poképallolla, jonka saa pisteiden karttuessa kehitettyä Master Balliksi. Myös extra-kenttä-ominaisuus on käytössä. Pelin edetessä pelaajalla on mahdollisuus päästä kartuttamaan pistevarastojaan melko perinteiseen lisäkenttään.
Pelille tehtiin jatko osa vuonna 2003.
Arvostelu.
Peli sai pää-asiassa positiivisia arvosteluja. Peliä kehuttiin muun muassa hyvästä grafiikasta mutta arvosteltiin rahastuksesta.
Ennätykset.
Matt O'Rourke (USA) teki Pokémon Pinballissa ennätykset sekä punaisella että sinisellä kentällä 25. kesäkuuta 2005. Ennätys oli punaisella 309 374 900 pistettä ja sinisellä 322 497 700 pistettä.
Juures

Juures on ravintona käytettävä kasvien turpea maanalainen osa. Juureksiin kuuluu monien siemenkasvien oikeita juuria, kuten mukulajuuri, sekä maaversoja, kuten mukulavarsi, juurakko ja sipuli. Juurekset ovat kaksivuotisia kasveja, jotka ensimmäisenä vuonna kasvattavat juuren ja seuraavana vuonna kukkivat. Yleensä juurekset nostetaan maasta kylvämistä seuraavana syksynä, ja ne syödään talven aikana. Juureksia kasvatetaan kaksi vuotta vain silloin, kun niistä halutaan saada siemenet talteen.
Juureksia viljellään Suomessa myös usein kotipuutarhoissa. Yleisimmät Suomessa viljeltävät juurekset ovat peruna, porkkana, lanttu ja punajuuri. Muita Suomessa kasvavia juureksia ovat mukula- eli juuriselleri, palsternakka, nauris, retiisi, retikka ja maa-artisokka.
Peruna ja porkkana ovat Suomen suosituimmat juurekset.
Juureksia voi säilyttää maakellarissa laatikossa, peiteltynä sahajauhoon tai juuresturpeeseen.
Seth Green

Seth Gesshel Green (s. 8. helmikuuta 1974 Overbrook Park, Philadelphia, Pennsylvania) on yhdysvaltalainen näyttelijä. Hänen tunnetuimmat roolinsa lienevät "Austin Powers" -elokuvien Scott Evil ja "Buffy, vampyyrintappaja" -sarjan Oz. Green on näytellyt lisäksi muun muassa elokuvissa "", "Mela kateissa" ja "Rottaralli". Hän myös ääninäyttelee "Family Guy" -sarjan Chris Griffiniä. Hän on myös ollut vierailevana tähtenä WWE RAW -ohjelmassa.
Yksityiselämä.
Seth Green on naimisissa näyttelijä-malli Clare Grantin kanssa. He avioituivat 1. toukokuuta 2010.
M/S Wolin

M/S Wolin () on Wolin Line -varustamon omistukseen rekisteröity ro-ro/matkustaja-alus, joka on rakennettu vuonna 1986 Moss Rosenberg Værft -nimisellä telakalla Mossissa, Norjassa. Kuollutta painoa aluksella on 5 143 tonnia. Alus on rekisteröity Bahaman lipun alle, ja se kotisatama on Nassau. Nykyisin puolalainen Unity Line liikennöi aluksella Świnoujścien ja Trelleborgin välillä.
Käyttöhistoria.
1985–2006.
19. maaliskuuta 1985 alus laskettiin vesille. 13. lokakuuta 1986 alus luovutettiin SJ:n (SweFerry) omistukseen, joka rekisteröi aluksen Ruotsin lipun alle. Tuolloin aluksen nimi oli "Öresund". Kotisatamaksi tuli Helsingborg. Marraskuun alussa DanLink aloitti liikennöinnin "Öresundilla" Helsingborgin ja Kööpenhaminan välillä. Joulukuussa 1988 alus rekisteröitiin Swedcarrier Shipping Ab:n omistukseen. Kotisatama säilyi omistajan vaihtumisesta huolimatta Helsingborgina. Vuoden 1992 alussa SweFerry osti laivan. Kesäkuussa 1996 "Öresundin" omistaja vaihtui jälleen, kun Partrederi Öresund ANS osti ja liputti sen Norjan lipun alle, kotisatamanaan maan pääkaupunki Oslo. Tämän jälkeen uusi omistaja vuokrasi aluksen SweFerrylle. 
Toukokuussa 1997 alus rekisteröitiin Bahaman lipun alle. Kotisatamaksi tuli maan pääkaupunki Nassau. 6. heinäkuuta 2001 "Öresund" myytiin SC RoPax I Ltd:lle, joka rekisteröi sen Bermudan lipun alle. Kotisatamaksi tuli Hamilton. 7. joulukuuta, ennen uudelle omistajalle (Seacontainers Ltd.) luovutusta, laiva meni tarkastuskäynnille Landskronassa, Ruotsissa sijaitsevalle telakalle. Tarkastuskäynnin jälkeen, 19. joulukuuta "Öresund" meni kunnostustöitä varten Remontowa -nimiselle telakalle Gdańskiin Puolaan. 1. tammikuuta 2002 alus siirtyi Seacontainers Ltd:n haltuun, joka rekisteröi sen Yhdistyneen kuningaskunnan lipun alle. Kotisatamaksi tuli maan pääkaupunki Lontoo.
Syyskuussa 2002 SeaWind Line vuokrasi laivan. Tämän jälkeen se rekisteröitiin SC RoPax I Ltd:n omistukseen ja Ruotsin alusrekisteriin. Kotisatamaksi tuli Tukholma. Myös aluksen nimi muuttui samalla "Sky Windiksi". 10. lokakuuta vastakastettu "Sky Wind" aloitti liikennöinnin reitillä Turku–Långnäs–Tukholma. Kesäkuussa 2003 alus oli 11 päivää telakalla Latviassa.
7. huhtikuuta 2005 lontoolainen MV Sky Wind Ltd osti "Sky Windin". Omistajan vaihtumista huolimatta alus säilytettiin Ruotsin lipun alla. Heinäkuussa 2006 Silja Cruise osti laivan.
2007–.
Tallink Grupp, jonka tytäryhtiön Silja Cruisen omistuksessa "Sky Wind" oli, ilmoitti 25. toukokuuta 2007 myyvänsä aluksen elokuussa 2007. Reitille etsitään korvaajaa, ja aluksen myynti oli osa Turku–Tukholma-linjan uudistusta. Alus myytiin puolalaiselle Polish Steamship -varustamolle, ja se lopetti Turun ja Tukholman välisen liikennöinnin 19. elokuuta 2007.
Aluksen luovuttaminen uudelle omistajalle (Wolin Line) tapahtui 22. elokuuta, minkä jälkeen alus sai samana päivänä nimen "Wolin". Uusi omistaja rekisteröi aluksen Bahaman lipun alle. Kotisatamaksi tuli maan pääkaupunki Nassau. Syyskuussa puolalainen Unity Line aloitti liikennöinnin "Wolinilla" Świnoujścien ja Trelleborgin välille.
Randy Orton

Randal Keith "Randy" Orton (s. 1. huhtikuuta 1980 St. Louis, Missouri, Yhdysvallat) on yhdysvaltalainen showpainija, joka käyttää painiessaan nimeä Randy Orton. Orton on vapaapainija kolmannessa polvessa: hänen isoisänsä Bob Orton, Sr., kuten hänen isänsäkin, "Cowboy" Bob Orton, ovat entisiä vapaapainin ammattilaisia.
Orton painii WWE -painipromootion Raw -brändissä. Randy kutsui itseään nimellä Legend Killer ja Apex Predator. Nimet perustuivat siihen, että hän yritti tehdä, ja usein tekikin, selvää vapaapainin legendoista.
Orton oli myös osana "Evolution"-ryhmittymää, kunnes voitti Chris Benoitilta "World Heavyweight Championship" -mestaruuden vuoden 2004 SummerSlamissa. Hänestä tuli samalla WWE:n kaikkien aikojen nuorin päävyön voittanut painija, päävöiksi luokitellaan "World Heavyweight Champion", "WWE Champion" ja "ECW Champion" -mestaruusvyöt.
Randy Orton on myös WWE:n 17. Grand Slam -mestari. Grand Slam -mestaruuteen tarvitaan jompikumpi WWE:n raskaansarjan mestaruuksista, jompikumpi joukkuemestaruuksista ja Intercontinental-mestaruus.
Voulez-Vous

Voulez-Vous on ruotsalaisen ABBA-yhtyeen kuudes albumi, joka ilmestyi 23. huhtikuuta 1979. Se äänitettiin maaliskuun 1978 ja maaliskuun 1979 välisenä aikana.
Albumin äänitysten aikaan maailmalla vallitsi diskokuume, mikä heijastuu myös "Voulez-Vous" -levyllä. Albumin nimikappale ”Voulez-Vous” äänitettiin Criteria Studiosissa Miamissa, jossa Bee Gees -yhtye oli levyttänyt omia diskohittejään. Albumin muita menestyskappaleita ovat ”Chiquitita”, ”Does Your Mother Know”, ”Angeleyes” ja ”I Have a Dream”. 
Albumin nimi on ranskaa ja tarkoittaa "haluatteko?". Levy on julkaistu uudelleen remasteroituna kahdesti, 1997 ja 2001.
Saavutukset.
Albumi pääsi Ison-Britannian listaykköseksi vuonna 1979. Albumilta julkaistiin myös neljä singleä: 
Vuonna 2009 "Voulez-Vous" pääsi mukaan kirjaan "Tusen svenska klassiker", johon koottiin tuhat Ruotsissa julkaistujen kirjojen, elokuvien, äänilevyjen ja tv-ohjelmien klassikkoa.
Kappaleet.
Kaikki laulut kirjoittaneet Benny Andersson ja Björn Ulvaeus.
Vuoden 2001 CD-version bonuskappaleet
George Grenville

George Grenville (14. lokakuuta 1712 – 13. marraskuuta 1770) oli brittiläinen whig-poliitikko, joka toimi hallituksessa yhdeksän vuotta ja pääministerinä vuosina 1763–1765. Grenvillen Amerikan siirtokuntien verotuspolitiikka, joka alkoi vuoden 1764 sokeriverolailla ja vuoden 1765 leimaverolailla, käynnisti kehityksen, joka johti Amerikan vallankumoukseen.
Elämäkerta.
Grenvillen vanhemmat olivat Richard Grenville ja Hester Temple (myöhemmin isänsä perintönä kreivitär Temple), vanhempi veljensä Richard Grenville-Temple, myöh. 2. jaarli Temple. Hänen sisarensa Hester nai 1754 William Pittin, myöh. Chatham jaarli.
George koulutettiin Eton Collegessa ja Oxfordin yliopiston Christ Churchissa ja kutsuttiin lakimieheksi 1735. Parlamenttiin hän pääsi 1741 Buckinghamista ja edusti vaalipiiriä kuolemaansa saakka.
Parlamentissa Grenville kuului siihen veljensä, serkkujen ja sukulaisten ryhmään, joka vastusti Sir Robert Walpolen 1721–1742 jatkunutta hallintokautta. Serkkujensa kanssa hän sai painostettua itselleen aina parempia ministerinpaikkoja. Kesäkuussa 1747 hänestä tuli rahastonhoitaja ja 1754 laivaston varainhoitaja ja valtaneuvoston jäsen.
Kun Pitt, joka toimi hallituksen tosiasiallisena johtajana jo 1757–1761 erosi Espanjan sodan vuoksi, Grenville jäi hallitukseen ja tuli alahuoneen johtoon. Lordi Bute suositteli Grenvilleä Yrjö III:lle seuraajakseen ja hänet nimitettiin ensimmäiseksi rahastonhoitajaksi ja valtiovarainministeriksi 1763. ("first lord of Treasury" ja "Chancellor of the Exchequer"; nyk. pääministeri)
Grenvillen pääministerikausi muistetaan lähinnä lehtimies John Wilkesin syyttämisestä Buten ja kuninkaan häpäisemisestä ja Amerikan siirtokuntien leimaverolaista (ns. "Stamp Act", 1765). Hän yritti hankkia suosiota alentamalla veroja ja sotilasmenoja kotimaassa ja korottamalla veroja siirtomaissa. Tämä johti laajoihin protesteihin Amerikassa ja oli yksi vallankumoukseen johtaneista syistä. Yrjö III syytti Grenvilleä myös tuontisilkistä johtuneista kutojien mellakoista Englannissa.
Grenvillen suhde kuninkaaseen, joka piti häntä tylsämielisenä eikä kestänyt asioida hänen kanssaan, oli erityisen heikko. Kuningas toimitti asiat jatkuvasti Buten kanssa ja yritti saada Pittiä muodostamaan hallituksen. Viimein valtiohoitajalain kömpelö käsittely 1765 riitti kuninkaalle ja markiisi Rockingham suostui pääministeriksi eikä Grenville saanut enää koskaan virkaa. Hän on yksi harvoista pääministereistä, joka erotettiin ja jota ei ikinä aateloitu.
Hänen poikansa William Wyndham Grenville, paroni Grenville pääsi myöhemmin pääministeriksi omilla ansioillaan.
Stade de Genève

Stade de Genève on Genevessä, Sveitsissä sijaitseva jalkapallostadion. Stadionin pääasiallinen käyttäjä on Servette FC. Nykyinen stadion on valmistunut vuonnna 2003 ja sen kokonaiskatsojakapasiteetti on 30 084 katsojaa, joista istumapaikkoja on 25 104. Stadionin rakennuskustannukset olivat 180 miljoonaa euroa. Jalkapallokentän pinta on luonnonnurmi. Kentän koko on 105 x 68 metriä.
Sarjaottelujen lisäksi stadionilla on pelattu myös kaksi kansainvälistä ystävyysottelua. 12. marraskuuta 2005 pelatussa ottelussa Englanti voitti Argentiinan 3–2 ja 4. kesäkuuta 2006 pelatussa ottelussa Brasilia voitti Uuden-Seelannin numeroin 4–0. Stadion oli myös yksi vuoden 2008 jalkapallon Euroopan-mestaruuskilpailujen pelistadioneista.
Seppo Zetterberg

Seppo Juhani Zetterberg (s. 5. joulukuuta 1945 Helsinki) on suomalainen historiantutkija, joka on tehnyt runsaasti Baltian ja Suomen autonomian ajan loppuun liittyvää tutkimusta.
Koulutukseltaan Zetterberg on filosofian tohtori. Hän on toiminut Suomen Akatemian vanhempana tutkijana vuosina 1988–1994 ja Suomen Viron-instituutin johtajana vuosina 1994–1996. Lisäksi hän oli Kanavan päätoimittaja vuosina 1997–2008.
Zetterbergille omistettu juhlakirja "Historia ja herrasmies" julkaistiin vuonna 2005 hänen täyttäessään 60 vuotta.
Zetterberg jäi eläkkeelle Jyväskylän yliopiston yleisen historian professorin virasta vuoden 2010 lopussa. Zetterberg on ollut vuodesta 2006 Suomalaisen Tiedeakatemian jäsen.
Hämeenmaa-luokan miinalaiva

Hämeenmaa-luokka on Suomen merivoimien kahden vuosina 1990-1992 valmistuneen miinalaivan muodostama alusluokka. Aluksista "Uusimaa" on Rannikkolaivaston 6. pintatorjuntalaivueessa Turun Pansiossa ja "Hämeenmaa" 7. pintatorjuntalaivueessa Kirkkonummella. Ne ovat avomeri- ja jäissäkulkukelpoisia aluksia ja tarkoitettu toimimaan avomerellä ja saariston alueella kaikissa olosuhteissa. Niitä käytetään miinoitustehtävien lisäksi meriliikenteen suojaamiseen, merialueen valvontaan ja johtoaluksina.
Alukset modernisoitiin vuosina 2006–2008, jolloin niihin tehtiin laajoja alusteknisiä muutoksia ja niiden koko taistelunjohtojärjestelmä sekä pääosa aseistuksesta uudistettiin. Työn teki alusten alkuperäinen rakentaja Aker Finnyards, silloiselta nimeltään Hollming Oy. Alukset on varustettu monipuolisilla asejärjestelmillä omasuojaa varten. Alukset soveltuvat sotilaallisiin kriisinhallintatehtäviin.
Merivoimien luovuttua miinalaiva "Pohjanmaasta" miinalaivat "Hämeenmaa" ja "Uusimaa" toimivat vuorotellen merivoimien koululaivana suorittaen vuosittain koulutuspurjehduksen ja osallistuen Pohjoismaisille merikadettipäiville.
Luokan elinkaaren on laskettu päättyvän vuosina 2022–2025. Laivue 2020 -hankkeeseen kuuluvat Pohjanmaa-luokan monitoimikorvetit korvaavat jo käytöstä poistuneen miinalaiva "Pohjanmaan" sekä Hämeenmaa-luokan ja neljä Rauma-luokan ohjusvenettä 2020-luvun aikana.
Ashrita Furman

Ashrita Furman (s. 16. syyskuuta 1954) on yhdysvaltalainen ruokakauppias, jolla on nimissään eniten Guinnessin ennätysten kirjan ennätyksiä — ennätys tämäkin. Furmanin saavutuksiin kuuluu muun muassa nopein kengurukepillä kuljettu maili (12 minuuttia 16 sekuntia), 23 maitopurkin tasapainottelu leuan varassa 11,23 sekunnin ajan sekä mailin juoksu täysi maitopullo pään päällä ajassa 8 minuuttia 27 sekuntia. Furman teki ensimmäisen ennätyksensä vuonna 1979.
Jason Leonard

Jason Leonard (s. 14. elokuuta 1968) on englantilainen rugbynpelaaja, joka pelasi Englannin joukkueessa 114 Rugby Unionin maaottelua vuosina 1990–2004. 
Hyökkääjänä pelanneesta Leonardista tuli eniten maajoukkue-edustuksia saanut pelaaja, kun hän astui Phil Vickeryn tilalle neljännellä minuutilla Englannin pelatessa maailmancupin semifinaalissa Ranskaa vastaan Sydneyssä Australiassa 16. marraskuuta 2003.
Bagratin katedraali

Bagratin katedraali () tai Kutaisin katedraali on 1000-luvun vaihteessa rakennettu tuomiokirkko Kutaisin kaupungissa Georgiassa. Raunioitunutta katedraalia pidetään keskiaikaisen georgialaisen arkkitehtuurin mestariteoksena. 
Katedraali sijaitsee Ukimerionin kukkulalla Rioni-joen vierellä ja erottuu maamerkkinä Kutaisin kaupunkikuvasta. Se rakennettiin 1000-luvun alussa kuningas Bagrat III:n hallintokaudella, minkä vuoksi sitä kutsutaan ”Bagratin katedraaliksi”. Kirjoitus katedraalin pohjoisseinällä paljastaa, että sen lattiakivet asetettiin paikoilleen vuonna "khronikon 223", eli 1003. Vuonna 1510 kirkkoa tuhosi turkkilaisten aloittama tulipalo ja vuonna 1692 osmanit aiheuttivat Imeretiä miehittäessään räjähdyksen, joka romahdutti kirkon kupolin ja katon.
Ukimerionin kukkulalla oli aiemmin myös linna ja kuninkaallinen palatsi, joka oli yksi maan länsiosan tärkeimmistä linnoituksista 500-luvulla. Ulkomaiset matkaajat kertoivat vielä 1600-luvulla, että linna oli vaikuttavan näköinen rakennus. Imeretin kuningas Solomon I ja venäläinen kenraali Gottlieb Heinrich Totleben kuitenkin pommittivat sen raunioiksi vuonna 1769, koska turkkilaiset miehittivät kukkulaa. Paikalla on edelleen jäljellä muureja, palatsin viinikellari ja kirkko.
Katedraalia käytetään jumalanpalveluksissa vain rajoitetusti, mutta se houkuttelee paljon pyhiinvaeltajia ja turisteja. Katedraali on merkittävä turistikohde, ja sitä käytetään myös koko Kutaisin kaupungin symbolina.
Alueella on tehty restaurointi- ja konservointitöitä ja arkeologisia tutkimuksia vuodesta 1952 lähtien. Vuonna 1994 Bagratin katedraali otettiin yhdessä Gelatin luostarin kanssa Unescon maailmanperintöluetteloon. Vuonna 2010 Unesco listasi sen vaarantuneiden kohteiden luetteloon, koska jälleenrakennushakkeen katsottin heikentävän Bagratin katedraalin arvoa. Vuonna 2017 Bagratin katedraali poistettiin maailmanperintöluettelosta, koska jälleenrakennustöiden katsottiin heikentäneen sen eheyttä ja aitoutta. Muutoksessa Gelatin luostari säilyi maailmanperintökohteena.
Lippue

Lippue on merivoimien joukko-osasto, johon kuuluu 3–6 laivuetta sekä esikunta ja huoltoyksiköt. Lippue vastaa maavoimien prikaatia. Lippuetta suurempi yksikkö on laivasto. Suomen merivoimissa lippue ei ole enää joukkokokoonpanona käytössä, vaan prikaati-tason joukko-osasto on Rannikkolaivasto.
Ratsuväessä lippue (fana) on viitannut perusyksikköä (komppaniaa) suurempaan yksikköön, johon kuului 1500- ja 1600-luvuilla keskimäärin 300 ratsukkoa. Ratsuväen organisaatiouudistuksessa vuonna 1621 lippueet korvattiin pienemmillä komppanioilla ja näiden yhtymiä kutsuttiin eskadrooniksi.
Lippue Suomessa.
Suomen merivoimat eivät enää käytä lippue-nimitystä, vaan rauhan aikana laivueita sisältävät joukko-osastot ovat meripuolustusalueita, joissa on myös maalla toimivia joukko-osastoja. Nämä ovat Suomenlahden meripuolustusalue ja Saaristomeren meripuolustusalue, joihin kuuluu sekä laivasto- että rannikkojoukkoja. Ne tosin yhdistettiin vuoden 2015 alusta Rannikkolaivastoksi.
Turussa sijainnut merivoimien joukko-osasto tunnettiin 1990-luvulle asti nimellä Laivastolippue (LaivLp). Sen alaisuudessa toimi Helsingin Lippue (HelLp) vuodesta 1961 alkaen.
Karettikilpikonna

Karettikilpikonna ("Eretmochelys imbricata") kilpikonnien lahkoon kuuluva merikilpikonnien heimon laji. Uhanalaisuudestaan huolimatta rauhoitettua lajia pyydystetään sen kilven takia. Ravinnokseen se käyttää pienempiä merieläimiä ja levää. Pesiviä karettikilpikonnanaaraita on arviolta 8 000.
Koko ja ulkonäkö.
Karettikilpikonna kasvaa noin 90 senttimetrin pituiseksi ja jopa 100 kilon painoiseksi. Karettikilpikonnan kilpi on ohut, joustava ja värikäs.
Levinneisyys.
Karettikilpikonnaa tavataan laajalla alueella trooppisissa ja subtrooppisissa merissä. Lajin tärkeimmät elinalueet ovat Itä-Atlantti Ranskasta Etelä-Afrikkaan, Lähi-idän kautta Intiaan ja Intiasta Indokiinan kautta Kiinaan. Karettikilpikonnaa tavataan myös Indonesian ja Australian vesillä.
Lisääntyminen.
Karettikilpikonna elää lähes koko elämänsä meressä, mutta naaraat nousevat maalle lisääntymään. Rannalle naaras kaivaa hiekkaan noin 60 senttiä syvän kuopan, johon se munii suunnilleen 150 munaa. Munat hautuvat maan sisällä noin 1,7–2,5 kuukautta, minkä jälkeen kuoriutuneet poikaset siirtyvät elämään meressä.
Bretschneiderin lause

Geometriassa Bretschneiderin lause avulla voidaan laskea nelikulmion pinta-ala, kun sen sivujen pituudet ja vastakkaisten kulmat tunnetaan. Jos nelikulmion sivujen pituudet ovat formula_1 ja formula_2 sekä vastakkaisten kulmien suuruudet formula_3 ja formula_4, on nelikulmion ala
formula_5
missä formula_6.
Huomaa, että myös kaksi muutakin vastakkaista kulmaa formula_7 ja formula_8 antavat saman tuloksen.
Peldžidiin Genden

Peldžidiin Genden (; s. 1892 – 26. marraskuuta 1937 Moskova) oli Mongolian kansanvallankumouksellisen puolueen merkittävimpiä todellista itsemääräämisoikeutta Neuvostoliitosta vaatineita poliitikkoja. Hän nousi Mongolian pääministeriksi 2. heinäkuuta 1932. Virkakautensa aikanakin hän vastusti huomattavan avoimesti etenkin pyrkimyksiä maatalousmaan kollektivoimiseksi ja buddhalaisen kulttuurin väkivaltaiseen juurimiseksi maasta. Tavatessaan Josif Stalinin Moskovassa 1935 hän kutsui Neuvostoliiton toimia Mongoliassa ”punaimperialismiksi”. Käsite vakiintui myöhemmin kansainvälisestikin kuvaamaan Neuvostoliiton kovaotteista valtapolitiikkaa Mongolian alueella. Stalin järjesti tapaamista seuraavana vuonna Mongolian kansanvallankumouksellisen puolueen puoluekokouksen Ulan Batorissa ja sai sen erottamaan entisen johtajansa 2. maaliskuuta 1936 ja asettamaan hänet kuolemaansa asti kestäneeseen kotiarestiin. 
Peldžidiin Genden teloitettiin ampumalla Moskovassa 26. marraskuuta 1937.
Laserdance

Laserdance (tai Laser Dance) oli 1980-luvulla spacesynthiä ja italodiskoa tuottanut musiikkiprojekti.
Laserdance loi "spacesynth"-tyylilajin, ja sai pian jäljittelijöitä. Muita spacesynth-yhtyeitä olivat/ovat mm. Koto, Cyber People, Macrocosm, Rygar ja suomalainen Dreamtime.
Laserdancea on sijoiteltu luokkiin spacesynth, euro-disco, italo-disco, pop synthpop, funk, ja elektroninen musiikki. Laserdancen kappaleita on julkaistu monilla discolevyillä, esimerkiksi "Cosmo Tron" levyllä "Best of Italo Dance vol 14".
Historia.
Laserdance oli hollantilainen kaksikko "Michiel Van Der Kuy" ja "Erik van Vliet", joka tuotti aktiivisesti musiikkia vuosina 1983–1995.
Vuoden 1987 albumi "Future Generation" oli menestys, sitä myytiin Euroopassa 150 000 kappaletta. Yhtyeen singlet "Powerrun" ja "Humanoid Invasion" myivät myös hyvin. Laserdancen suosio tipahti 1990-luvulla uusien tyylien, mm. technon ja housen virratessa markkinoille. Spacesynth-genren suosio on 2000-luvulla jälleen ollut kasvussa. Laser Dance poikkesi perinteiseltä linjaltaan vuoden 1991 albumilla Ambiente, joka nimeensä viitaten sisälsi rauhallisempaa ambient -tyylistä musiikkia, mutta palasivat perinteisempään linjaansa seuraavalla albumilla.
Kaksikolla on myös toinen yhteinen projekti, Area 51. Michiel van der Kuyn sooloprojekteja ovat olleet muun muassa Forcefield, Kozmoz, Perestroika Power, Power Machine, Proxyon ja Rygar.
Erik van Vliet on julkaissut 2000-luvun alussa eräänlaisen comeback-levyn.
Parkumäki (Haukipudas)

Parkumäki on 446 asukkaan kylä Martinniemen kaupunginosassa Oulussa. Kylä sijaitsee seututien 847 eli niin kutsutun "Vanhan nelostien" varrella, noin kuusi kilometriä Haukiputaan kirkonkylältä pohjoiseen, lähellä Iin kunnanrajaa. Läheiset kylät ovat Häyrysenniemi ja Halosenniemi. Parkumäen kylään kuuluvat myös läheiset Ojalanperän ja Ukkolanperän kulmakunnat.
Kylä sijaitsee Perämeren sivulahden, Halosenlahden, itäpäässä paikassa jossa Vareputaanojan, Vaaraojan ja Pahaojan muodostama lyhyt joki laskee Perämereen.
Top Rank

Top Rank on kouvolalais-kuusankoskelainen uuden aallon yhtye, joka on perustettu talvella 1978. Alkuperäiskokoonpano: Timo Ronkainen, laulu; Matti Rantoja, basso; Timo Lavi, kitara ja Reijo Koponen, rummut. Vuoden 1979 loppupuolella kitaraan tuli Nipa Niilola. Top Rank osallistui 1979 Rockin SM-kisoihin, sijoittuen uuden aallon sarjassa kolmanneksi. Voiton vei Ratsia ja toiseksi tuli Vaavi. Loppukilpailu pidettiin Seinäjoella huhtikuussa.
Poko Rekordsin kanssa Top Rank teki viisi singlelevyä ja yhden LP-levyn. Albumi "Liikutaan" ilmestyi tammikuussa 1984. Tuottajana toimi Costello Hautamäki Popedasta. Orkesteri hajosi juhannuskeikan 1984 jälkeen, mutta on vuodesta 1988 lähtien keikkaillut muutaman keikan vuosivauhtia.
Parkumäki

Parkumäki on kylä Rantasalmen kunnan kaakkoisosassa Etelä-Savossa. Kylällä on oma postinumero (58830). 
Parkumäellä toimii Korholan maatilamatkailutila ja hevostyövälinemuseo. Vuonna 2015 Rantasalmen kunta lakkautti kylän alakoulun (Parkumäen koulu). 
Kylällä sijaitsee myös massiivinen Parkumäen muistomerkki, Kustaan III:n sodan aikana, 21. heinäkuuta 1789 Parkumäellä käydyn taistelun muistopatsas.
Negriitit

 
Negriitit ovat Kaakkois-Aasiassa ja Oseaniassa asuvia luonnonkansoja. Heitä elää Filippiineillä, Intiaan kuuluvilla Andamaaneilla, Uuden-Guinean saarella sekä muutamilla Indonesiaan ja Malesiaan kuuluvilla saarilla. He elävät pääosin sademetsissä muiden kansojen tieltään tunkemina elättäen itsensä lähinnä metsästyksellä ja keräilyllä.
Negriitit ovat lyhytkasvuisia sekä tummaihoisia ja kiharatukkaisia kuten afrikkalaiset. Heidän arvellaan olevan Kaakkois-Aasian alkuperäisiä asukkaita, ja heitä on arveltu eläneen nykyisten asuinsijojensa lisäksi myös Australiassa, Taiwanissa ja Etelä-Kiinassa, kunnes pohjoisaasialaiset syrjäyttivät heidät.
Eurostat

Eurostat ("The Statistical Office of the European Communities") on Euroopan komission alainen yksikkö, jonka tehtävänä on tuottaa tilastotietoa Euroopan unionin käyttöön. Eurostat sijaitsee Luxemburgissa. Eurostatin komissaarina toimii Von der Leyenin komission talouskomissaari Paolo Gentiloni.
Railroad Tycoon (lautapeli)

Railroad Tycoon on Martin Wallacen ja Glenn Droverin suunnittelema rautatieaiheinen lautapeli. Pelin julkaisi Eagle Games vuonna 2004 ja sen mekaniikka muistuttaa Wallacen aiempaa junailupeliä Age of Steamiä. Railroad Tycoonissa pelaaja ohjaa Yhdysvaltain alueella toimivaa rautatieyhtiötä kilpaillen parhaista yhteyksistä ja siirrellen rahtia kaupunkien välillä. 
Tarina.
Peli sijoittuu vuoteen 1830, tapahtumapaikkana on Yhdysvaltain itäosa. Pelaajat saavat kukin roolin, josta jokainen on eräs merkittävä rautatien alkuajan pioneeri. Roolihenkilöllä on visio rautatieliikenteen kehittämisestä ja tämän vision toteuttamisesta pelaaja saa pelin päätyttyä ylimääräisiä pisteitä.
Pelin kulku.
Heksaruudutetulla pelilaudalla on joukko kaupunkeja ja kyliä, joihin arvotaan sattumanvaraisia rahtilaatikoita. Pelaajat saavat pisteitä kuljettamalla rahtilaatikoita omia rautatielinkkejään pitkin kaupunkiin, jonka kysyntä (väri) vastaa rahtilaatikon laatua (väri). Saavuttaakseen tämän pelaajan on rakennettava rautatieyhteys kaupunkien välille ja hankittava riittävän voimakkaita vetureita.
Raha.
Alussa pelaajilla ei ole lainkaan rahaa. Missä tahansa pelin vaiheessa pelaaja voi päättää ottaa osakkeita, joista saa otettaessa kertatuoton. Otetut osakkeet ovat pelaajan painolastina loppupelin ajan, sillä hän joutuu maksamaan niistä osinkoa joka vuoro. Pelaaja saa rahaa joka kierroksen lopussa pisteidensä mukaan. Rahaa tarvitaan kiskojen rakentamiseen, veturin päivittämiseen ja kylien muuttamiseen kaupungeiksi.
Pisteet.
Pelin päättyy, kun riittävän monta kaupunkia on tyhjennetty rahtilaatikoista. Voittava pelaaja on se, jolla on eniten pisteitä. Pisteitä kertyy jokaisesta rahtilaatikon kuljetuksesta, joka kulkee pelaajan junarataa pitkin. Lisäpisteitä voi saada toimintakorteista, joissa on sattumanvaraisia tehtäviä tai toteuttaessaan pelin alussa jaetun vision.
Strategiaa.
Pelissä tarvitaan kykyä suunnitella tulevia vuoroja sekä itsensä että vastustajian kannalta. Toisten pelaajien kanssa voi tehdä yhteistyötä tai ainakin yrittää rakentaa sellaisia yhteyksiä, joita muut pelaajat mielellään käyttäisivät rahdin kuljettamiseksi. Rahan hallinta on tärkeää, mutta se ei ole elämän ja kuoleman kysymys Age of Steamin tapaan, sillä rahaa on aina saatavilla osakkeiden muodossa.
Freddy Loix

Freddy Loix (s. 10. marraskuuta 1970 Tongeren) on belgialainen rallikuljettaja. 
Ura.
Loix aloitti moottoriurheilun kartingissa. Vuonna 1994 hän voitti Belgian F2-luokan mestaruuden Opel Astralla.
Vuonna 1996 hän ajoi muutamia ralleja Toyota Corolla WRC:llä. Vuonna 1997 hän sijoittui Portugalin rallissa toiseksi ja seuraavana vuonna kolmanneksi Colin McRaen ja Carlos Sainzin jälkeen. Espanjassa hän sijoittui toiseksi samana vuonna.
Loix sai vuodeksi 1999 sopimuksen Mitsubishi Ralliartin kanssa. Loix loukkaantui Safari-rallissa ja joutui neljän viikon sairauslomalle eikä hän päässyt osallistumaan Portugalin ralliin. Hän palasi Mitsubishille tämän jälkeen. Vuoden 2001 Katalonian rallissa Loix jätti taakseen Carlos Sainzin, François Delecourin ja Richard Burnsin. 
Kaudelle 2002 Loix siirtyi Motor Sports Developmentin pyörittämään Hyundain talliin, jossa autona oli Hyundai Accent WRC. Monte Carlossa hän ajoi ulos ja mursi nilkkansa, mutta lääkäri käytti ruuveja ja hän pääsi osallistumaan muutaman viikon päästä ajettavaan Ruotsin ralliin vaikka joutui liikkumaan kainalosauvan kanssa huoltoalueeella. Loix väläytti vauhtiaan muun muassa 2002 Ruotsissa ja Akropoliksessa, mutta ei pärjännyt Hyundain autolla. Kaudella 2004 Loix ajoi muutaman kisan Peugeot'lla, mutta ei saanut pidempää sopimusta. 
Myöhemmin Loix siirtyi kilpailemaan IRC-sarjaan sekä Dakar-rallissa. IRC-sarjan kaudella 2010 hän voitti kolme kilpailua.
Loix on Bruno Thiryn, François Duvalin ja Thierry Neuvillen ohella tunnetuimpia belgialaisia rallikuljettajia.
Bruno Thiry

Bruno Thiry (s. 8. lokakuuta 1962) on belgialainen rallikuljettaja, joka ajoi Rallin MM-sarjassa.
Ura.
Thiry ei voittanut yhtään MM-osakilpailua, mutta vauhdin puolesta hän haastoi jopa sarjan kärkinimet, etenkin asfaltilla. Lähimmäs voittoa Thiry pystyi Korsikan rallissa 1995, jossa Ford Escortin tekniikka petti johtopaikalta. Thiry ajoi myöhemmin Fordin (kaudella 1996 ja kauden 1998) ja Skodan tehdastalleissa (kaudet 2000–2001) sekä Peugeot 206 WRC:llä yksityistalleissa (2002–2003). 
Thiry voitti rallin EM-sarjan mestaruuden vuonna 2003 ja sijoittui kolmanneksi vuonna 2004.
Zeta Centauri

Zeeta Centauri (ζ Cen / ζ Centauri,Zeta Centauri, Zet Cen, luettelossa esimerkiksi HR 5231) on Suomessa näkymättömässä Kentaurin tähtikuviossa sijaitseva kohtalaisen kirkas sinertävä tähti. Arabiaksi tähden nimi on "Alnair" tai "Al-Na'ir al Batn", Arabiaksi البطن الناير Al-Na'ir al-baţn[u], "mahassa oleva kirkas".
Tietoja Alnairista.
Tähden näennäinen kirkkaus V on 2,55. Etäisyys 385 valovuotta (118 parsekia). Absoluuttinen kirkkaus MV on −2,81. Sen spektrityyppi on B2,5IV ja väri-indeksi B-V −0,22. Tämä tähti on spektroskooppinen kaksoistähti, jonka kiertoaika on hieman yli 8 päivää.
Toyota Corolla WRC

Toyota Corolla WRC on Toyota Castrol Teamin WRC-luokan ralliauto. Auto perustuu Toyota Corolla-automalliin. 
Auton edeltäjä oli Toyota Celica GT-Four.
Corolla WRC MM-tasolla.
Corolla WRC esiteltiin vuonna 1997 ja ensimmäinen kilpailu oli Neste Rally Finland samana vuonna. Kuljettajina toimivat Didier Auriol ja Marcus Grönholm. Auriol toi Corolla WRC:n ensimmäisen palkintopallipaikan Australian rallissa. 
Kaudeksi 1998 Toyota hankki tiimiinsä Auriolin tallikaveriksi Carlos Sainzin. Sainz ajoi Corolla WRC:n ensimmäisen voiton ensimmäisessä kisassaan Corollalla, Monte Carlo -rallissa. 
Sainz ajoi tasaisia kärkisijoituksia koko alkukauden ja Auriol voitti Kataloniassa. Corolla WRC edusti tuolloin edistyneintä ja parasta tekniikkaa mitä sarjassa oli. Toyotan otettua kaksoisvoiton Uudessa-Seelannissa Sainzin johdolla, alkoi näyttää siltä, että Toyota ja Sainz olisivat MM-sarjan suosikkeja. Tilanne tasoittui kauden loppua kohti, ja kaikki jäi lopulta viimeisen kisan varaan.
Kauden päätösrallissa Englannissa maailmanmestaruudesta Tommi Mäkisen kanssa taistellut Sainz ajoi turvallisesti neljäntenä, sijalla jolla mestaruus varmistuisi. Sainzin auton moottori kuitenkin hajosi noin 500 metriä ennen viimeisen erikoiskokeen maalia ja sekä kuljettajien- että autonvalmistajien mestaruus haihtui savuna ilmaan vaihtuen hopeaksi, sillä myös Auriol oli keskeyttänyt edellisenä päivänä kytkinvikaan.
Vuonna 1999 Toyota alkoi jo suunnitella siirtymistä F1-sarjaan ja auton kehitys kärsi. Auriol otti Toyotan ainoan voiton Kiinan rallissa. Sainz ja Auriol kuitenkin taistelivat tiiviisti mestaruudesta ja Sainzin toinen sija Australiassa varmisti Toyotalle merkkimestaruuden. 
Kauden 1999 jälkeen Toyota Corolla WRC on ollut monien yksityistallien kilpailukalustona niin kansallisissa ralleissa kuin myös MM-sarjassa.
Rallin MM-sarjan tulokset.
Lähde:
Victor Fleming

Victor Fleming (23. helmikuuta 1889 La Cañada, Kalifornia, Yhdysvallat – 6. tammikuuta 1949 Cottonwood, Arizona, Yhdysvallat) oli yhdysvaltalainen elokuvaohjaaja.
Flemingin tunnetuimpia ohjauksia ovat "Ihmemaa Oz" ("The Wizard of Oz", 1939), "Tuulen viemää" ("Gone with the Wind", 1939) ja "Tri Jekyll ja Mr. Hyde" ("Dr. Jekyll and Mr. Hyde", 1941). Fleming voitti parhaan ohjauksen Oscar-palkinnon elokuvastaan "Tuulen viemää".
Ura.
Mykkäelokuvat.
Fleming aloitti elokuva-alalla sekalaisissa töissä 1910-luvun alussa ja eteni pian kameramieheksi useissa Allan Dwanin elokuvissa. 1915 hän oli päätynyt kuvaajaksi ja Dwanin Douglas Fairbanks -elokuvien lisäksi hän oli myös yksi D. W. Griffithin "Kansakunnan synnyn" kuvaajista.
Flemingin ensimmäinen ohjaustyö oli Fairbanks-elokuva "Aivan tuiki hullu" ("When the Clouds Roll By" 1919) United Artists -yhtiölle, jonka perustajajäseniä Fairbanks oli. Hänen ensimmäinen menestyselokuva oli "Lord Jim" 1925. Seuraavana vuonna hän ohjasi Clara Bow'n ensimmäisen menestyselokuvan "Synti joka houkuttelee" ("The Mantrap"). "Kiusauksessa" ("The Way of All Flesh", 1927) pääosaa esitti Emil Jannings, joka sai roolistaan parhaan miespääosan Oscar-palkinnon.
Äänielokuvat (1929–1948).
Flemingin ensimmäinen äänielokuva oli "The Virginian" (1929), jonka myötä Gary Cooper nousi tähdeksi. Fleming siirtyi MGM:lle. Siellä hän ohjasi Clark Gablen läpimurtoelokuvan "Saigonin kaunotar" ("Red Dust", 1932).
Vuonna 1939 saivat ensi-iltansa Flemingin tunnetuimmat teokset: "Ihmemaa Oz" ja "Tuulen viemää". Kumpaankin elokuvaan hänet palkattiin korvaamaan aikaisemmat ohjaajat. "Ihmemaa Oz" ei menestynyt hyvin, joidenkin lähteiden mukaan se olisi jo tuottanut tappiota ensi-iltakierroksellaan, mutta televisioesitysten myötä siitä on tullut klassikko. "Tuulen viemää" sen sijaan oli jättimenestys heti alusta alkaen.
Flemingin 1940-luvun elokuvat tuottivat kaikki hyvin – "En lennä yksin" ("A Guy Named Joe") oli MGM:n tuottoisimpia elokuvia 1944. Vain hänen viimeiseksi jäänyt elokuva "Orleansin neitsyt" ei menestynyt.
Filmografia.
Tämä on luettelo Flemingin ohjaustöistä:
Ford Focus WRC

Ford Focus WRC tai Ford Focus RS WRC on Ford World Rally Teamin ralliauto, joka esiteltiin vuonna 1998.
Auton edeltäjä oli Ford Escort WRC ja seuraaja oli vuonna 2011 esitelty Ford Fiesta RS WRC.
Historia.
Auton ensimmäisen kilpailu oli Monte Carlo -ralli 1999. Kilpailuun osallistuneet autot, joita ajoivat Colin McRae ja Simon Jean-Joseph, hylättiin sääntöjenvastaisen vesipumpun takia. Kauden 1999 aikana McRae voitti kaksi kilpailua, Safarin ja Portugalin.
Kaudeksi 2000 Ford hankki Carlos Sainzin kehittämään autoa ja Focuksella voitettiin Kataloniassa, Akropoliksessa ja Kyproksella. Sainz oli paras Focus-kuljettaja sarjassa, sijoittuen kolmanneksi.
Kaudella 2001 Focus näytti olevan taas iskussa, kun McRae otti kolme voittoa peräkkäin (Argentina, Kypros ja Akropolis), mutta tekniikka reistaili vieden Sainzilta mahdollisuuden voittaa Akropoliksessa ja Safarissa. Sainz oli toisena ennen keskeytystään. McRae oli lopulta hopeasijallaan paras Focus-kuljettaja MM sarjassa. Merkkimestaruus karkasi kauden 2000 tapaan Peugeot’lle.
Kaudella 2002 Focus oli selvästi altavastaaja: auto oli vanhentunut ja alitehoinen. Silti autolla voitettiin Argentiinassa (Sainz) sekä Akropoliksessa ja Safarissa (McRae). Sainz oli parhaana Focus-kuljettajana sarjassa kolmas.
Kaudella 2003 Ford toi uuden kehitysversion Focuksesta. Uusi malli muistutti enemmän rata-autoa ja se oli erittäin nopea. Markko Märtin voitti uudella autolla Akropoliksessa ja Suomessa.
Kaudella 2004 Ford jatkoi samalla kehitysversiolla, ja Märtin voitti Meksikossa, Korsikalla ja Kataloniassa. Kaudella 2005 Focus oli jälleen vanhentunut, eikä sillä enää otettu voittoja. 2005 Fordia ajoivat Toni Gardemeister, Roman Kresta ja muutamassa kisassa myös Daniel Solà.
Ford Focus WRC 03.
Vuodelle 2003 aerodynamiikkaa kehitettiin etupuskurin ja takasiivekkeen muotoilussa. Takasiivekkeeseen lisätiin pystysuuntaiset evät, jollaiset Petter Solbergin mukaan paransivat Subaru Imprezassa nopeissa mutkissa.
Myös jäähdytystä muutettiin siirtämällä jäähdytin pystyasennosta vaaka-asentoon, joka paransi painopistettä, mutta lisäksi autoon tarvittiin muutoksia lämpimän ilman poistamiseen moottoritilasta.
Autossa oli myös ratkaisu, jossa paineistettua ilmaa kerättiin erilliseen säiliöön piilotettuna auton takapuskurin alle. Säiliöön kerättiin paineistettua ilmaa turboahtimelta kun jalkaa on nostettu kaasulta. Pitkillä suorilla kuljettajat pystyivät vapauttamaan ilmaa säiliöstä, joka syötettiin jälleen auton imusarjaan ohittaen turbon kuristimen. Ratkaisu lisäsi tehoa noin viisi prosenttia ja sitä käytettiin kolmessa rallissa ennen sen löytymistä ja kieltämistä.
Kansalaisdemokraattinen puolue

Kansalaisdemokraattinen puolue (, lyh. ODS) on tšekkiläinen oikeistolainen konservatiivipuolue. Kansalaisdemokraattinen puolue on International Democrat Unionin (IDU) ja Euroopan konservatiivien ja reformistien puolueen (ECR) täysjäsen.
Historia.
Puolue perustettiin helmikuussa 1991 Kansalaisfoorumin hajoamisen myötä. Kansalaisdemokraattisen puolueen (ODS) perustamiskokous järjestettiin saman vuoden huhtikuussa, jolloin sen johtoon nousi silloinen valtiovarainministeri Václav Klaus. Vuoden 1992 parlamenttivaalien jälkeen ODS muodosti oikeistolaisen hallituskoalition ja Klausista tuli pääministeri. Hallitus jatkoi myös vuoden 1996 vaalien jälkeen samalla kokoonpanolla, mutta huomattavasti heikentyneenä kärsittyään vaalitappion. Puolueen rahoitukseen liittyvät kiistat puhkesivat ODS:n sisällä vuoden 1997 lopulla, mikä johti lopulta hallituksen kaatumiseen. ODS hajosi, kun osa puolueen johtohenkilöistä muodosti uuden Vapausliitto-puolueen. Kesäkuun 1998 vaaleissa ODS sai toiseksi eniten paikkoja edustajainhuoneeseen ja puolue sopi tukevansa ns. "oppositiosopimuksessa" Sosiaalidemokraattisen puolueen vähemmistöhallitusta.
Vuoden 2002 vaaleissa ODS kärsi vaalitappion, jonka taustalla vaikuttivat oppositiosopimus sosiaalidemokraattien kanssa, mutta arvioiden mukaan osin myös tšekkien negatiivisen EU-suhtautumisen väärinkäyttö. Kasvavasta EU-skeptisismistä huolimatta ODS antoi tukensa Tšekin jäsenyydelle Euroopan unionissa ja kansanäänestyksessä oli sen puolella. Klaus siirtyi syrjään puolueen johdosta marraskuussa 2002, ja maltillisena pidetty Mirek Topolánek valittiin hänen seuraajakseen. Topolánekin valinta ei kuitenkaan tuonut suuria muutoksia puolueen ideologiaan.
ODS voitti vuoden 2006 vaalit ja muodosti keskusta-oikeistolaisen hallituksen yhdessä kristillisdemokraattien (KDU-ČSL) ja vihreiden kanssa. Käytännön hallitustyöskentely lievensi puolueen euroskeptisiä kantoja, mutta neuvottelut Lissabonin sopimuksesta johtivat jälleen sisäisiin kiistoihin presidentiksi valitun Václav Klausin seuraajien ja pääministeri Topolánekin maltillisen ryhmittymän kesken. Viimeistään Tšekin EU-puheenjohtajuuskaudella 2009 tapahtunut kehitys johti Klausin eroamiseen puolueesta joulukuussa 2008.
Ideologia.
Kansalaisdemokraattinen puolue pohjautui pitkään sen johtajan Václav Klausin ympärille, joka on ollut ristiriitoja herättävä hahmo Tšekin politiikassa. Ekonomistina Klaus oli talousliberalismin vankka kannattaja ja nosti monesti Margaret Thatcherin roolimallikseen. ODS oli taustavaikuttajana monissa 1990-luvun talousuudistuksissa Tšekin siirtyessä markkinatalouteen. Perinteisesti Kansalaisdemokraattinen puolue on ollut myönteinen Tšekin EU-jäsenyydelle, mutta suhtautunut kielteisesti syvempään integraatioon. Puolustuspolitiikassa puolue on korostanut transatlanttisia suhteita.
Vaalihistoria.
Edustajainhuoneen vaalit.
"*Mukana Yhdessä-vaaliliitossa"
Ford Escort WRC

Ford Escort WRC kehitettiin Ford Escort RS Cosworth -ralliautosta, kun uudet säännöt sallivat autoihin WRC-luokituksen kaudesta 1997 eteenpäin. Fordin WRC ei ollut alkukaudesta kovin nopea, mutta Carlos Sainzin ja Juha Kankkusen kehittäessä autoa yhdessä, ottivat konkarit Sainzin johdolla kaksoisvoitot Akropolis-rallissa ja Indonesian rallissa. Sainz oli lopulta MM-sarjassa kolmas.
Kaudella 1998 Kankkunen ja Bruno Thiry ajoivat Escort WRC:llä, mutta auto oli jo vanhentunut, ja Fordin kehitystyö oli jo uudessa Ford Focus WRC:ssä. Näin voittoja ei tullut.
Historia.
WRC-luokan sääntöjen tultua voimaan kaudelle 1997 Ford tarvitsi uuden auton, mutta Focukseen perustuva auto oli vielä alkuvaiheessa. Aiempi Escort RS Cosworth oli elinkaarensa lopussa eikä suurta budjettia ollut saatavilla. Tästä johtuen RS Cosworthin tuotanto loppui vuonna 1996 ja Ford kehitti WRC-version Escortista.